
Uznesenie Okresný súd Dunajská Streda v sporovej veci žalobcu: Slovenská televízia a rozhlas, IČO: 56 398 255, so sídlom Mlynská dolina, Bratislava, proti žalovanej: A. B., nar. XX.XX.XXXX, zomr. XX.XX.XXXX, naposledy bytom C. D. XXXX/XX, E. F., o zaplatenie 77,32 Eur s príslušenstvom, takto rozhodol: I. Konanie sa z a s t a v u j e . II. Žiadna zo strán nemá nárok na náhradu trov konania. odôvodnenie: 1. Žalobca sa žalobou, doručenou tunajšiemu súdu dňa 28.04.2025, domáhal od žalovanej zaplatenia sumy 77,32 Eur s príslušenstvom a náhrady trov konania. 2. Z výpisu z registra obyvateľov Slovenskej republiky súd zistil, že žalovaná zomrela pred podaním žaloby a to dňa 15.07.2023. Zo súdneho registra bolo zistené, že dedičské konanie po poručiteľovi – žalovanej bolo na tunajšom súde vedené pod sp. zn. XXX/XXX/XXXX, pričom konanie je právoplatne skončené. 3. Podľa § 61 zákona č.160/2015 Z.z. Civilný sporový poriadok (ďalej len „CSP“), procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva. 4. Podľa § 62 CSP, ak strana nemá procesnú subjektivitu, súd konanie zastaví. 5. Podľa § 7 ods. 1 a 2 zákona č. 40/1964 Zb. Občiansky zákonník v znení neskorších predpisov, spôsobilosť fyzickej osoby mať práva a povinnosti vzniká narodením. Túto spôsobilosť má aj počaté dieťa, ak sa narodí živé. Smrťou táto spôsobilosť zanikne. Ak smrť nemožno preukázať predpísaným spôsobom, súd fyzickú osobu vyhlási za mŕtvu, ak zistí jeho smrť inak. Za mŕtveho súd vyhlási aj nezvestnú fyzickú osobu, ak so zreteľom na všetky okolnosti možno usúdiť, že už nežije. 6. Podľa § 161 ods. 1 a 2 CSP, ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len "procesné podmienky"). Ak ide o nedostatok procesnej podmienky, ktorý nemožno odstrániť, súd konanie zastaví. 7. Vzhľadom na to, že žaloba vo veci samej smerovala proti žalovanej, ktorá dňa XX.XX.XXXX zomrela, teda týmto dňom stratila spôsobilosť mať práva a povinnosti, ako aj procesnú subjektivitu, pričom žaloba bola podaná na tunajší súd až dňa 28.04.2025, súd konanie zastavil keďže, že ide o taký nedostatok procesnej podmienky, ktorý nemožno odstrániť. 8. Podľa § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane.
9. Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 10. O nároku na náhradu trov konania súd rozhodol podľa § 256 ods. 1 CSP. V predmetnej veci žalobca zavinil zastavenie konania tým, že označil ako žalovanú fyzickú osobu, ktorá nemá procesnú subjektivitu. Keďže žalovaná nemá procesnú subjektivitu, nemožno jej priznať nárok na náhradu trov konania, z ktorého dôvodu súd rozhodol tak, že žiadna zo strán nemá nárok na náhradu trov konania. Poučenie: Proti tomuto rozhodnutiu je prípustné podať odvolanie v lehote 15 dní od jeho doručenia na Okresnom súde Dunajská Streda. O odvolaní rozhodne Krajský súd v Trnave. V odvolaní sa popri všeobecných náležitostí podania (§ 127 CSP) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania ( § 364 CSP). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci (§ 365 CSP). Odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý subjekt dostal jeden rovnopis. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto odvolanie urobil.

